Fliek gemaak oor Thailand-grotreddingReddingswerker buite die ingang van die grotkompleks . Foto: Sakchai Lalit/AP Die ingewikkelde en heldhaftige redding van 12 skoolseuns en hul sokkerafrigter wat langer as twee weke in ŉ grot in Thailand vasgekeer was, het miljoene mense oor die hele wêreld aangegryp en nou is daar reeds sprake om dit in ŉ fliek te omskep. Pure Flix Entertainment, ŉ geloofsgebaseerde produksiemaatskappy, gaan saam met Kaos Entertainment dié $45 miljoen-projek aanpak, het The Guardian berig. Pure Flix Entertainment se medestigter en uitvoerende hoof, Michael Scott, was dae lank op die reddingstoneel. “Die braafheid en heldedade wat ek gesien het, is ongelooflik inspirerend – dís hoekom ons ŉ fliek daarvan wil maak,” het hy gesê. Dit sal wel nie soseer ŉ Christelike fliek wees nie, al is Pure Flix ŉ geloofsgebaseerde produksiemaatskappy. Hierdie foto wat deur Elon Musk op Twitter gedeel is, toon hoe die reddingswerk voortgaan in die oorstroomde grot in die noorde van Thailand. Musk het dié foto vroeg Dinsdagoggend (10 Julie 2018) getwiet. Foto: Twitter “Dit is nie nodig om daarvan ŉ Christelike fliek te maak nie, maar eerder net ŉ inspirerende een,” het Ellis gesê. Daar is nog nie akteurs of draaiboekskrywers aangestel nie. Scott het reeds met van die reddingsduikers gepraat en deur derde partye ook met familielede van die vasgekeerde seuns. Scott het gesê sy vrou was bevriend met Saman Kunan, ŉ voormalige lid van die Thai-vloot en vrywilliger wat verlede week gedurende ŉ nagtelike operasie gesterf het in ŉ poging om suurstofhouers in die grot te plaas. “Dit gaan nie oor die fliek nie, maar om almal wat betrokke was, asook die vrywilliger wat dood is, te eer,” het Scott gesê. Die opspraakwekkende reddingspoging wat op 23 Junie ŉ aanvang geneem het, was hoogs verwikkeld en het van die wêreld se beste reddingsduikers ingesluit. Die 12 seuns, tussen 11 en 16 jaar oud, en hul 25-jarige sokkerafrigter was sedert 23 Junie in die grot vasgekeer. Die grot is bekend daarvoor dat dit tydens die reënseisoen erg oorspoel.